CELEX: 32017D2410
Language: el
Date: 2017-12-20 00:00:00
Title: Εκτελεστική απόφαση (ΕΕ) 2017/2410 της Επιτροπής, της 20ής Δεκεμβρίου 2017, για την τροποποίηση των αποφάσεων 2006/415/ΕΚ και 2007/25/ΕΚ και της εκτελεστικής απόφασης 2013/657/ΕΕ σχετικά με ορισμένα μέτρα προστασίας όσον αφορά την υψηλής παθογονικότητας γρίπη των πτηνών [κοινοποιηθείσα υπό τον αριθμό C(2017) 8969] (Κείμενο που παρουσιάζει ενδιαφέρον για τον ΕΟΧ )

21.12.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 342/13
               
            ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2410 ΤΗΣ ΕΠΙΤΡΟΠΉΣ
      της 20ής Δεκεμβρίου 2017
      για την τροποποίηση των αποφάσεων 2006/415/ΕΚ και 2007/25/ΕΚ και της εκτελεστικής απόφασης 2013/657/ΕΕ σχετικά με ορισμένα μέτρα προστασίας όσον αφορά την υψηλής παθογονικότητας γρίπη των πτηνών
      
         
            [κοινοποιηθείσα υπό τον αριθμό C(2017) 8969]
         
      
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
      Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
      Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (3), και ιδίως το άρθρο 18 παράγραφοι 1 και 7,
      Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (4), και ιδίως το άρθρο 22 παράγραφοι 1 και 6,
      Έχοντας υπόψη την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (5), και ιδίως το άρθρο 63 παράγραφος 3,
      Έχοντας υπόψη τον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (6), και ιδίως το άρθρο 36 παράγραφος 1,
      Εκτιμώντας τα ακόλουθα:
      
                  (1)
               
               
                  Οι αποφάσεις της Επιτροπής 2006/415/ΕΚ (7) και 2007/25/ΕΚ (8), καθώς και η εκτελεστική απόφαση 2013/657/ΕΕ (9) της Επιτροπής, εκδόθηκαν έπειτα από εκδήλωση εστιών γρίπης των πτηνών υψηλής παθογονικότητας, του υποτύπου H5N1, με σκοπό την προστασία της υγείας των ζώων και των ανθρώπων στην Ένωση.
               
            
                  (2)
               
               
                  Η απόφαση 2006/415/ΕΚ καθορίζει ορισμένα μέτρα προστασίας που πρέπει να εφαρμόζονται σε περίπτωση κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά που βρίσκονται σε ένα κράτος μέλος, τα οποία μέτρα περιλαμβάνουν τον καθορισμό περιοχών Α και Β, έπειτα από εκδήλωση κρούσματος ή υποψίας κρούσματος της εν λόγω νόσου.
               
            
                  (3)
               
               
                  Η απόφαση 2007/25/ΕΚ θεσπίζει ορισμένα μέτρα προστασίας τα οποία λαμβάνονται με αφορμή τη γρίπη των πτηνών υψηλής παθογονικότητας και τις μετακινήσεις πτηνών συντροφιάς που συνοδεύουν τον κάτοχό τους προς την Ένωση.
               
            
                  (4)
               
               
                  Η εκτελεστική απόφαση 2013/657/ΕΕ προβλέπει ότι, σε περίπτωση θετικών ευρημάτων γρίπης των πτηνών του υποτύπου H5N1 σε κάποιο άγριο πτηνό ή εστίας της εν λόγω νόσου σε πουλερικά στην Ελβετία, τα ενωσιακά μέτρα προστασίας λαμβάνονται μόνο σε εκείνα τα μέρη της εν λόγω τρίτης χώρας για τα οποία η αρμόδια αρχή της εφαρμόζει ισοδύναμα μέτρα προστασίας που προβλέπονται στην απόφαση 2006/415/ΕΚ και στην απόφαση 2006/563/ΕΚ της Επιτροπής (10).
               
            
                  (5)
               
               
                  Τα μέτρα που προβλέπονται στις αποφάσεις 2006/415/ΕΚ και 2007/25/ΕΚ, καθώς και στην εκτελεστική απόφαση 2013/657/ΕΕ εφαρμόζονται έως την 31η Δεκεμβρίου 2017.
               
            
                  (6)
               
               
                  Κατά τα τελευταία έτη οι περισσότερες εστίες γρίπης των πτηνών υψηλής παθογονικότητας στα πουλερικά και σε άλλα πτηνά σε αιχμαλωσία, καθώς και τα περιστατικά σε άγρια πτηνά, εντός της Ένωσης έχουν προκληθεί από υποτύπους Η5 διαφορετικούς από τον υπότυπο ασιατικής προέλευσης H5N1. Ωστόσο, το εν λόγω στέλεχος του ιού εξακολουθεί να κυκλοφορεί ευρέως στα πουλερικά και άλλα πτηνά σε αιχμαλωσία και σε άγρια πτηνά σε διάφορες χώρες της Ασίας και της Αφρικής, και οι κίνδυνοι για την υγεία των ζώων και των ανθρώπων στην Ένωση εξακολουθούν να υφίστανται.
               
            
                  (7)
               
               
                  Ως εκ τούτου, είναι σκόπιμο να συνεχιστεί ο μετριασμός των κινδύνων που εγκυμονεί ο εν λόγω ιός, μέσω λήψης ορισμένων μέτρων προστασίας που αφορούν εστίες γρίπης των πτηνών υψηλής παθογονικότητας σε πουλερικά και άλλα πτηνά σε αιχμαλωσία στην Ένωση και να διατηρηθούν τα μέτρα που έχουν στόχο την πρόληψη της πιθανής εισόδου ιών γρίπης των πτηνών υψηλής παθογονικότητας στην Ένωση μέσω εισαγωγών προϊόντων πουλερικών, συμπεριλαμβανομένης της εισόδου πτηνών συντροφιάς.
               
            
                  (8)
               
               
                  Η είσοδος πτηνών συντροφιάς που συνοδεύουν τον ιδιοκτήτη τους ενέχει χαμηλό κίνδυνο εισόδου του ιού της γρίπης των πτηνών στην Ένωση, υπό την προϋπόθεση ότι πληρούνται οι απαιτήσεις της απόφασης 2007/25/ΕΚ και ότι τα πτηνά προορίζονται για οικία ή άλλη κατοικία του ιδιοκτήτη ή του υπεύθυνου προσώπου. Ωστόσο, οι απαιτήσεις όσον αφορά τον προορισμό των πτηνών συντροφιάς μετά την είσοδό τους στην Ένωση δεν ορίζονται επαρκώς στην απόφαση 2007/25/ΕΚ, κάτι που θα μπορούσε να έχει ως αποτέλεσμα τη συμμετοχή των πτηνών αυτών σε παραστάσεις, εμπορικές εκθέσεις, επιδείξεις ή άλλες συναθροίσεις πτηνών με υψηλότερο κίνδυνο για την εξάπλωση της λοίμωξης. Ως εκ τούτου, η απόφαση 2007/25/ΕΚ θα πρέπει να τροποποιηθεί ώστε να ορίζει ρητώς ότι τα εν λόγω πτηνά δεν πρέπει να συμμετέχουν σε τέτοιου είδους εκδηλώσεις πριν από την εκπνοή περιόδου 30 ημερών από την είσοδό τους στην Ένωση.
               
            
                  (9)
               
               
                  Επιπλέον, η Ευρωπαϊκή Αρχή για την Ασφάλεια των Τροφίμων εξέδωσε, στις 14 Σεπτεμβρίου 2017, επιστημονική γνώμη σχετικά με τη γρίπη των πτηνών (11) (γνώμη της EFSA). Τα μέτρα που προβλέπονται στις αποφάσεις 2006/415/ΕΚ και 2007/25/ΕΚ, καθώς και στην εκτελεστική απόφαση 2013/657/ΕΕ, θα πρέπει να επανεξεταστούν ενόψει των πορισμάτων της γνώμης της EFSA.
               
            
                  (10)
               
               
                  Προκειμένου να διατηρηθούν τα ισχύοντα μέτρα προστασίας και να καταστεί δυνατή η διεξοδική αξιολόγηση των επιλογών πολιτικής για τη σχεδιαζόμενη αναθεώρηση των κανόνων της Ένωσης με βάση τα πορίσματα της γνώμης της EFSA, η περίοδος εφαρμογής των αποφάσεων 2006/415/ΕΚ και 2007/25/ΕΚ και της εκτελεστικής απόφασης 2013/657/ΕΕ θα πρέπει να παραταθεί έως τις 31 Δεκεμβρίου 2018.
               
            
                  (11)
               
               
                  Όσον αφορά την απόφαση 2007/25/ΕΚ, ενδείκνυται επίσης να επικαιροποιηθούν οι όροι για την είσοδο πτηνών συντροφιάς στην Ένωση, με συμπερίληψη του αντιγόνου της γρίπης των πτηνών H7 για τη χρήση διαγνωστικών δοκιμών και εμβολίων.
               
            
                  (12)
               
               
                  Επιπλέον, προκειμένου να διευκολυνθεί η εφαρμογή των κανόνων της Ένωσης, συμπεριλαμβανομένης της πιστοποίησης για την είσοδο πτηνών συντροφιάς στην Ένωση, ορισμένες παραπομπές στην απόφαση 2007/25/ΕΚ θα πρέπει να επικαιροποιηθούν για να ληφθούν υπόψη οι αλλαγές στην ενωσιακή νομοθεσία.
               
            
                  (13)
               
               
                  Οι αποφάσεις 2006/415/ΕΚ και 2007/25/ΕΚ, καθώς και η εκτελεστική απόφαση 2013/657/ΕΕ θα πρέπει, συνεπώς, να τροποποιηθούν αναλόγως.
               
            
                  (14)
               
               
                  Προκειμένου να αποφευχθούν τυχόν διαταραχές όσον αφορά την είσοδο πτηνών συντροφιάς στην Ένωση, θα πρέπει να επιτρέπεται. κατά τη διάρκεια μεταβατικής περιόδου και υπό ορισμένες προϋποθέσεις, η χρήση των κτηνιατρικών πιστοποιητικών που είχαν εκδοθεί σύμφωνα με την απόφαση 2007/25/ΕΚ πριν από τις τροποποιήσεις που επιφέρει η παρούσα απόφαση.
               
            
                  (15)
               
               
                  Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Στο άρθρο 12 της απόφασης 2006/415/ΕΚ, η ημερομηνία «31 Δεκεμβρίου 2017» αντικαθίσταται από την ημερομηνία «31 Δεκεμβρίου 2018».
      Άρθρο 2
      Η απόφαση 2007/25/ΕΚ τροποποιείται ως εξής:
      
                  1)
               
               
                  Στο άρθρο 1 παράγραφος 1 στοιχείο β):
                  
                              α)
                           
                           
                              τα σημεία ii), iii) και iv) αντικαθίστανται από το ακόλουθο κείμενο:
                              
                                          «ii)
                                       
                                       
                                          έχουν υποβληθεί σε απομόνωση διάρκειας 30 ημερών, μετά την εισαγωγή στο κράτος μέλος προορισμού, σε σταθμούς απομόνωσης εγκεκριμένους σύμφωνα με το άρθρο 6 πρώτο εδάφιο του εκτελεστικού κανονισμού (ΕΕ) αριθ. 139/2013 της Επιτροπής (*1), ή
                                       
                                    
                                          iii)
                                       
                                       
                                          έχουν εμβολιαστεί, και μία φορά τουλάχιστον επανεμβολιαστεί, εντός των τελευταίων 6 μηνών και το αργότερο 60 ημέρες πριν από την αποστολή από την τρίτη χώρα, κατά της γρίπης των πτηνών των υποτύπων H5 και H7· το/τα εμβόλιο/-α που χρησιμοποιείται/-ούνται πρέπει να έχει/έχουν εγκριθεί για το συγκεκριμένο είδος πτηνού σύμφωνα με τις οδηγίες του κατασκευαστή, ή
                                       
                                    
                                          iv)
                                       
                                       
                                          έχουν απομονωθεί για 10 τουλάχιστον ημέρες πριν από την εξαγωγή και έχουν υποβληθεί σε δοκιμασία για την ανίχνευση του αντιγόνου ή γονιδιώματος H5 και H7, όπως ορίζεται στο κεφάλαιο για τη γρίπη των πτηνών του εγχειριδίου διαγνωστικών δοκιμασιών και εμβολίων για χερσαία ζώα, όπως επικαιροποιείται σε τακτά διαστήματα από τον Π.Ο.Υ.Ζ., η οποία πραγματοποιήθηκε σε δείγμα που ελήφθη μετά την τρίτη ημέρα της απομόνωσης, και
                                       
                                    
                                 (*1)  Εκτελεστικός κανονισμός (ΕΕ) αριθ. 139/2013 της Επιτροπής, της 7ης Ιανουαρίου 2013, για τον καθορισμό των υγειονομικών όρων για εισαγωγές ορισμένων πτηνών στην Ένωση και των συνθηκών της περιόδου απομόνωσης (καραντίνας) (ΕΕ L 47 της 20.2.2013, σ. 1).»·"
						
                           
                        
                              β)
                           
                           
                              προστίθεται νέο σημείο v):
                              
                                          «v)
                                       
                                       
                                          μεταφέρονται σε οικία ή άλλη κατοικία εντός της Ένωσης και δεν πρέπει να επιτρέπεται να συμμετάσχουν σε παραστάσεις, εμπορικές εκθέσεις, επιδείξεις ή άλλες συναθροίσεις πτηνών για διάστημα 30 ημερών μετά την είσοδό τους στην Ένωση, με εξαίρεση τις μετακινήσεις σε εγκεκριμένη εγκατάσταση απομόνωσης μετά την εισαγωγή τους στην Ένωση, όπως αναφέρεται στο σημείο ii).».
                                       
                                    
                        
            
                  2)
               
               
                  Στο άρθρο 2 η παράγραφος 4 αντικαθίσταται από το ακόλουθο κείμενο:
                  «4.   Εάν από τους ελέγχους αυτούς προκύψει ότι τα ζώα δεν ανταποκρίνονται στις απαιτήσεις που ορίζονται στην παρούσα απόφαση, εφαρμόζεται το άρθρο 35 του κανονισμού (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου (*2).
                  
                     (*2)  Κανονισμός (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (ΕΕ L 178 της 28.6.2013, σ. 1).» ."
						
               
            
                  3)
               
               
                  Στο άρθρο 6, η ημερομηνία «31 Δεκεμβρίου 2017» αντικαθίσταται από την ημερομηνία «31 Δεκεμβρίου 2018».
               
            
                  4)
               
               
                  Στο παράρτημα II, το μέρος II του υποδείγματος κτηνιατρικού πιστοποιητικού τροποποιείται ως εξής:
                  
                              α)
                           
                           
                              Το σημείο 3 αντικαθίσταται από το ακόλουθο κείμενο:
                              
                                          «[3.
                                       
                                       
                                          Το/τα πτηνό/-ά συμμορφώνεται/-ονται με έναν τουλάχιστον από τους ακόλουθους όρους:
                                          
                                                      (1) είτε
                                                      
                                                   
                                                   
                                                      [εάν προέρχεται/προέρχονται από τρίτη χώρα που αναγράφεται στο μέρος 1 του παραρτήματος I ή στο μέρος 1 του παραρτήματος II του κανονισμού (ΕΕ) αριθ. 206/2010 και έχει/έχουν περιοριστεί στις εγκαταστάσεις που προσδιορίζονται στο σημείο Ι.11 κάτω από επίσημη επιτήρηση για τουλάχιστον 30 ημέρες πριν από την ημερομηνία αποστολής και έχει/έχουν προστατευτεί αποτελεσματικά από την επαφή με άλλα πτηνά·]
                                                   
                                                
                                                      (1) είτε
                                                      
                                                   
                                                   
                                                      [εμβολιάστηκε/-αν στις … [ηη/μμ/εεεε] και επανεμβολιάστηκε/-αν στις … [ηη/μμ/εεεε] κατά της γρίπης των πτηνών των υποτύπων H5 και H7 εντός των τελευταίων 6 μηνών και το αργότερο 60 ημέρες πριν από την ημερομηνία αποστολής, σύμφωνα με τις οδηγίες του κατασκευαστή. Το/τα εμβόλιο/-α που χρησιμοποιήθηκε/-αν δεν είναι ζωντανό/-ά εμβόλιο/-α και είναι εγκεκριμένο/-α για το εν λόγω είδος στην τρίτη χώρα αποστολής ή σε τουλάχιστον ένα τουλάχιστον κράτος μέλος της Ευρωπαϊκής Ένωσης·]
                                                   
                                                
                                                      (1) είτε
                                                      
                                                   
                                                   
                                                      [έχει/έχουν απομονωθεί για 10 τουλάχιστον ημέρες πριν από την ημερομηνία αποστολής και έχουν υποβληθεί σε δοκιμασία για την ανίχνευση αντιγόνου ή γονιδιώματος H5 και H7, σύμφωνα με τις προδιαγραφές του κεφαλαίου 2.3.4 για τη γρίπη των πτηνών του εγχειριδίου διαγνωστικών δοκιμασιών και εμβολίων για χερσαία ζώα του Π.Ο.Υ.Ζ., όπως επικαιροποιείται σε τακτά χρονικά διαστήματα, η οποία δοκιμασία πραγματοποιήθηκε σε δείγμα που ελήφθη στις … [ηη/μμ/εεεε], όχι πριν από την τρίτη ημέρα της απομόνωσης·]
                                                   
                                                
                                                      
                                                         και
                                                      
                                                   
                                                   
                                                      μεταφέρεται/-ονται σε οικία ή άλλη κατοικία εντός της Ευρωπαϊκής Ένωσης και δεν πρέπει να συμμετάσχει/-ουν σε παραστάσεις, εμπορικές εκθέσεις, επιδείξεις ή άλλες συναθροίσεις πτηνών για διάστημα 30 ημερών μετά την είσοδο στην Ένωση.]
                                                   
                                                
                                                      (1) είτε
                                                      
                                                   
                                                   
                                                      
                                                                  [3.
                                                               
                                                               
                                                                  Ο κάτοχος/υπεύθυνος για το/τα πτηνό/-ά δήλωσε ότι έχει λάβει μέτρα για καραντίνα 30 ημερών μετά την είσοδο στην Ευρωπαϊκή Ένωση, σε εγκεκριμένη εγκατάσταση ή κέντρο απομόνωσης σύμφωνα με το άρθρο 6 πρώτο εδάφιο του εκτελεστικού κανονισμού (ΕΕ) αριθ. 139/2013.».
                                                               
                                                            
                                                
                                    
                        
                              β)
                           
                           
                              Το σημείο 4.1 αντικαθίσταται από το ακόλουθο κείμενο:
                              
                                          «4.1.
                                       
                                       
                                          Το/τα πτηνό/-ά είναι “ζώο/-α συντροφιάς” όπως ορίζεται στο άρθρο 3 στοιχείο β) του κανονισμού (ΕΕ) αριθ. 576/2013 και προορίζεται/-ονται για μη εμπορικού χαρακτήρα μετακίνηση.».
                                       
                                    
                        
            
                  5)
               
               
                  Στο παράρτημα III προστίθεται το ακόλουθο σημείο 5:
                  
                              «5.
                           
                           
                              Το/τα πτηνό/-ά μεταφέρεται/-ονται σε οικία ή άλλη κατοικία εντός της Ένωσης και δεν πρέπει να επιτρέπεται να συμμετάσχει/-ουν σε παραστάσεις, εμπορικές εκθέσεις, επιδείξεις ή άλλες συναθροίσεις πτηνών για διάστημα 30 ημερών μετά την είσοδο στην Ένωση, με εξαίρεση τις μετακινήσεις σε εγκεκριμένη εγκατάσταση απομόνωσης μετά την είσοδο στην Ένωση.».
                           
                        
            Άρθρο 3
      Στο άρθρο 4 της εκτελεστικής απόφασης 2013/657/ΕΕ, η ημερομηνία «31 Δεκεμβρίου 2017» αντικαθίσταται από την ημερομηνία «31 Δεκεμβρίου 2018».
      Άρθρο 4
      Για μεταβατική περίοδο έως την 1η Μαρτίου 2018, εξακολουθεί να επιτρέπεται η είσοδος στην Ένωση για τα πτηνά συντροφιάς που συνοδεύονται από κτηνιατρικό πιστοποιητικό που εκδόθηκε πριν από την ημερομηνία αυτή και εντός της περιόδου ισχύος του σύμφωνα με το υπόδειγμα κτηνιατρικού πιστοποιητικού του παραρτήματος II και τη δήλωση του παραρτήματος III της απόφασης 2007/25/ΕΚ, ως είχαν πριν από τις τροποποιήσεις που έγιναν στην απόφαση 2007/25/ΕΚ με το άρθρο 2 της παρούσας απόφασης.
      Άρθρο 5
      Η παρούσα απόφαση απευθύνεται στα κράτη μέλη.
      
         Βρυξέλλες, 20 Δεκεμβρίου 2017.
         
            
               Για την Επιτροπή
            
            Vytenis ANDRIUKAITIS
            
               Μέλος της Επιτροπής
            
         
      
      
         (1)  ΕΕ L 395 της 30.12.1989, σ. 13.
      
         (2)  ΕΕ L 224 της 18.8.1990, σ. 29.
      
         (3)  ΕΕ L 268 της 24.9.1991, σ. 56.
      
         (4)  ΕΕ L 24 της 30.1.1998, σ. 9.
      
         (5)  ΕΕ L 10 της 14.1.2006, σ. 16.
      
         (6)  ΕΕ L 178 της 28.6.2013, σ. 1.
      
         (7)  Απόφαση 2006/415/ΕΚ της Επιτροπής, της 14ης Ιουνίου 2006, για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Κοινότητα και για την κατάργηση της απόφασης 2006/135/ΕΚ (ΕΕ L 164 της 16.6.2006, σ. 51).
      
         (8)  Απόφαση 2007/25/ΕΚ της Επιτροπής, της 22ας Δεκεμβρίου 2006, για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα (ΕΕ L 8 της 13.1.2007, σ. 29).
      
         (9)  Εκτελεστική απόφαση 2013/675/ΕΕ της Επιτροπής, της 12ης Νοεμβρίου 2013, σχετικά με τη λήψη ορισμένων μέτρων προστασίας όσον αφορά την υψηλής παθογονικότητας γρίπη των πτηνών του υποτύπου H5N1 σε περίπτωση εμφάνισης εστίας την εν λόγω νόσου στην Ελβετία, και σχετικά με την κατάργηση της απόφασης 2009/494/ΕΚ (ΕΕ L 305 της 15.11.2013, σ. 19).
      
         (10)  Απόφαση 2006/563/ΕΚ της Επιτροπής, της 11ης Αυγούστου 2006, σχετικά με ορισμένα μέτρα προστασίας όσον αφορά την υψηλής παθογονικότητας γρίπη των πτηνών του υποτύπου H5N1 σε άγρια πτηνά στην Κοινότητα και για την κατάργηση της απόφασης 2006/115/ΕΚ (ΕΕ L 222 της 15.8.2006, σ. 11).
      
         (11)  EFSA Journal 2017· 15(10):4991.